เขย่งกำไรค้าปลีก-อสังหา
ไตรมาส1สูงลิ่วขายดีได้ภาษีช่วยพลังงานมีพิเศษ
14 พ.ค. 2555

ไตรมาส1สูงลิ่วขายดีได้ภาษีช่วยพลังงานมีพิเศษ
โบรกเกอร์จ่อเพิ่มประมาณการกำไรกลุ่มอสังหาริมทรัพย์ค้าปลีกปีนี้ หลังโชว์ดีกว่าคาด ไตรมาสแรกด้านพลังงานได้สต๊อก ค่าเงินและภาษีหนุน 
บริษัทหลักทรัพย์ (บล.) เคจีไอ (KGI) เปิดเผยว่า มีความเป็นไปได้สูงมากที่นักวิเคราะห์ของเคจีไอจะมีการปรับเพิ่มประมาณการกำไรสุทธิปี 2555 ของบริษัทจดทะเบียน (บจ.) ในกลุ่มอสังหาริมทรัพย์และกลุ่มค้าปลีก หลังพบว่าส่วนใหญ่มีผลกำไรไตรมาสแรกดีกว่าที่ตลาดคาดไว้ 
สำหรับกลุ่มพลังงานก็ดีเช่นเดียวกัน แต่มาจากกำไรรายการพิเศษ เช่น สต๊อกและอัตราแลกเปลี่ยน ทั้งนี้ 16 บริษัท จากทั้งหมด 25 บริษัท มีกำไรสุทธิรวม7.68 หมื่นล้านบาท เพิ่มขึ้น 3.37% จากงวดเดียวกันปีก่อนที่มีกำไรสุทธิ 7.41 หมื่นล้านบาท อาทิ บริษัท ปตท. มีกำไรสุทธิเพิ่มขึ้น 7.05% เป็น 37,385 ล้านบาท ที่ดีขึ้นส่วนหนึ่งมาจากจ่ายภาษีลดลง 12.1% หรือ 1,297 ล้านบาท 
ขณะที่ บจ.ในกลุ่มพาณิชย์ 9 แห่ง จากทั้งหมด 13 แห่ง มีกำไรสุทธิรวม 7,449.19 ล้านบาท พุ่งขึ้นถึง 41.2% เหตุผลหลักมาจากยอดขายสินค้าสูงขึ้น อัตรากำไรขั้นต้นเพิ่มขึ้น ขณะที่เสียภาษีลดลง 
ด้านกลุ่มพาณิชย์ที่มีกำไรโดดเด่น ได้แก่ บริษัท สยามแม็คโคร (MAKRO) กำไรเพิ่มขึ้น 26.1% เป็น 863 ล้านบาท บริษัท บิ๊กซี ซูเปอร์เซ็นเตอร์ (BIGC) มี กำไรสุทธิ 1,776.94 ล้านบาท เพิ่มขึ้น 88.8% บริษัท ห้างสรรพสินค้าโรบินสัน (ROBINS) เพิ่มขึ้น 46% มีกำไรสุทธิ 563 ล้านบาท บริษัท ซีพี ออลล์ (CPALL) มีกำไรสุทธิ 2,758 ล้านบาท เพิ่มขึ้น 32.36% และบริษัท โฮม โปรดักส์ เซ็นเตอร์ (HMPRO) กำไรสุทธิ 610.33 ล้านบาท เพิ่มขึ้น 49.57% เนื่องจากยอดขายสินค้าเพิ่มขึ้น 27.36% อัตรากำไรขั้นต้นเพิ่มขึ้น 0.37% รายได้จากค่าเช่าและบริการเพิ่มขึ้น 8.8% และเสียภาษีลดลง 7% 
บล.เอเซีย พลัส คาดว่าสัปดาห์นี้ดัชนีหุ้นจะยังคงปรับตัวลดลงได้ต่อและมีโอกาสที่จะลดลงแตะที่ 1,150 จุด เพราะปัญหาการเมืองยุโรปยังไม่จบ และจะยังคงบั่นทอนการลงทุนในตลาดหุ้นทั่วโลก จึงแนะนำให้นักลงทุนเข้าสะสมหุ้นที่คาดว่าจะถูกนำเข้ามาอยู่ในการคำนวณ SET50 และ SET100 ในงวดครึ่งปีหลัง 
ทั้งนี้ หุ้นที่คาดว่าจะเข้า SET50 มี 2 บริษัท คือ บริษัท ชิน คอร์ปอเรชั่น (INTUCH) และบริษัท เหมราชพัฒนาที่ดิน (HEMRAJ) แทนที่บริษัท ไทยพลาสติกและเคมีภัณฑ์ (TPC) และบริษัท ไดนาสตี้เซรามิค (DCC) 
สำหรับหุ้นที่จะเข้า SET100 มี 4 บริษัท คือ INTUCH บริษัท ไรมอนแลนด์ (RML) บริษัท พร็อพเพอร์ตี้ เพอร์เฟค (PF) และบริษัท บัตรกรุงไทย (KTC) แทน TPC บริษัท พรีเชียส ชิพปิ้ง (PSL) บริษัท สตาร์ส ไมโครอิเล็กทรอนิกส์ (ประเทศไทย) หรือ SMT และบริษัท เอ็ม.ซี.เอส.สตีล (MCS) ที่น่าจะถูกคัดออก อย่างไรก็ตามหุ้นที่เข้าข่ายจะเข้าคำนวณรอบใหม่หลายตัวปรับขึ้นมามากแล้ว